section_heading: Mexico City
paragraph_text: U kvalifikacijama Clark je ostvario najbrže vrijeme s 0,86 sekundi ispred Gurneya. Surtees je startao četvrti, a Hill šesti. Utrka je krenula odlično za Clarka, a katastrofalno za Surteesa i Hilla. Hillu je netom prije starta pukla elastična traka trkaćih naočala, a Surtees je imao problema s pokretanjem motora. Nakon 1. kruga, Clark je bio vodeći ispred Gurneya i Bandinija, dok se Hill nalazio na 10. mjestu, a Surtees na 13. mjestu. Krug za krugom, Hill i Surtees su se postupno počeli oporavljati i prestizati ostale vozače. Clark je imao naslov u svojim rukama 11 krugova, a onda je u 12. krugu Hill pretekao Bandinija na trećem mjestu (osvojen 1 bod za Hilla), te u tom trenutku imao 40 bodova, naspram Clarkovih 39. Surtees se u 12. krugu nalazio na 6. mjestu. Međutim nakon izgubljenog trećeg mjesta, Bandini se nije predao. Konstantno je bio iza Hilla, a u 31. krugu, nakon što je nakratko izgubio poziciju u tom krugu, Hill je s vanjske strane prije zavoja ponovo pretekao Bandinija, da bi na izlasku iz zavoja Bandinijev prednji lijevi kotač udario u Hillov stražnji desni kotač. Oba vozača su se izvrtila na stazi. Bandini je nastavio utrku, a Hill se nakon popravka u boksu vratio na stazu tek na 13. mjestu. Surtees je pretekao Bandinija, nakon što se Talijan izvrtio i pao na 4. mjesto, ali ni to Surteesu nije bilo dovoljno za naslov, pošto je Clark i dalje vodio utrku ispred Gurneya.